**«Қысқы орманға серуен»**

**(Ересектер тобына арналған ойын-сауық)**

**Мақсаты:**

**Білімділік:** Қыс мезгіліндегі орман аңдарының тіршілігі жайында балалардың білімдерін толықтыру.

**Дамытушылық:** Музыкалық-ырғақтық қимылдар, ойындар, әндер арқылы музыкалық қабілеттерін дамыту.

**Тәрбиелік:** Табиғатты аялауға, түрлі аңдарға қамқорлық жасауға тәрбиелеу.

**Көрнекіліктер:** Шыршалар, түбір, бал, сәбіздер, жаңғақтар, мультимедиялық экран, үйшік, «омбы», аюдың «апаны», қоянның үйшігі, ойыншық тиін, «ұлпа қарлар», «қар», аюдың маскасы.

**Барысы:**

Балалар ән-күй залына көңілді музыка әуенімен адымдап кіреді. Ортада үлкен шеңбер жасап, барлығымен әуенді амандасады.

**Музыка жетекшісі:** Балалар, бүгін біз сендермен қысқы ормарға, нағыз қыс патшалығына серуенге аттанамыз. Онда біз түрлі аңдарды кездестіріп, олардың тіршілігімен танысатын боламыз, көңілді уақыт өткіземіз. Маған мына сұрақтарға жауап беріңдерші. Қазір қандай жыл мезгілі? Ал қыстың қай айы? Сендер қыс мезгілі жайында өлең шумақтарын білесіңдер ме?

(Балалар қойылған сұрақтарға жауап беріп, Т.Молдағалиевтың «Қысқы орман» атты өлеңін мәнерлі түрде дауыстап оқып береді.)

**Музыка жетекшісі:** Жарайсыңдар, балалар! Орманға аттанбас бұрын бойымызды жазып, бұлшық еттерімізді қыздырып, бірқатар музыкалық-ырғақтық қимылдар орындайық.

**Музыкалық-ырғақтық қимылдар:**

1) Қолды белге қойып, аяқтың ұшымен жүру;

2) Қолды белге қойып, өкшемен жүру;

3) Тізені жоғары көтеріп жүру;

4) «Полька» биінің негізгі адымын орындау;

5) Демді қалпына келтіру.

**Музыка жетекшісі:** Ақ киімді, денелі, ақ сақалды,

Соқыр, мылқау танымас тірі жанды.

Үсті-басы ақ қырау, түсі суық,

Басқан жері сықырлап келіп қалды.

(Абай Құнанбаев)

-Балалар, қыс патшалығының ханшайымымен кездескілерің келеді ме?

(Балалардың жауаптары.)

-Оған немен барсақ болады?

(Балалар түрлі нұсқаларды айтып, «шаңғы теуіп» баруды ұсынады.)

-Балалар, орман аңдарына базарлық алып баруды ұмытпайық.

(Балалар бал толы күбіні, сәбіз бен жаңғақ толы себеттерді бірге алады.)

-Дайынсыңдар ма? Ал енді жолға аттанайық.

(Балалар шеңбер бойымен «шаңғы теуіп» жүреді.)

-Міне, балалар, ғажайып орманға да келіп қалдық. Қандай әдемі әуен, естіп тұрсыңдар ма?

(«Мұзды» үйшіктен Қыс ханшайымы шығып, балалармен амандасады.)

**Қыс ханшайымы:** Сәлеметсіңдер ме, балалар! Сендерді көргеніме өте қуаныштымын. Менің патшалығымда тыныштық және де қандай керемет, аязды, таза ауа! Сезіп тұрсыңдар ма?

(Дем алуға арналған жаттығу орындалады, гүлдің орнына қағаздан жасалған «ұлпа қарлар» қолданылады.)

**Музыка жетекшісі:** Балалар, қараңдаршы, қандай әдемі «ұлпа қарлар» әуеде қалқып жатыр. Біреуін ұстап алып, оны иіскейін.

(Бірнеше рет демді алып, шығарып, асықпай «ұлпа қарларды» иіскейді.)

-Хош иіс! Хош иіс! Тамаша хош иіс!

(Балаларға «ұлпа қарды» иіскеп, хормен дауыстап «Хош иіс! Хош иіс! Тамаша хош иіс!» сөздерін айтуды ұсынады. Жаттығу бірнеше рет орындалады.)

-Қысқы орманның ауасы қандай? (Таза, салқын, хош иісті.)

**Қыс ханшайымы:** Менің орманымда құстардың көңілді сайрағаны естілмейді, орман аңдарын да сирек кездестіресің. Қазір суық. Бірақ осыған дейін аңдар күз бойы еңбектенді – індерін жылытты, қысқа азық дайындады, тондарын ауыстырды. Балалар, аңдар қалай қыстайтынын көргілерің келеді ме?

**Балалар:** Иә, көргіміз келеді!

(Қыс ханшайымы, музыка жетекшісі мен балалар бірінші «омбы» - аюдың «апанына» жақындайды.)

**Музыка жетекшісі:** Жазда қыдырады, қыста тынығады. Бұл қандай аң?

**Балалар:** Аю!

**Қыс ханшайымы:** Балалар, қалай олайсыңдар, біз аюды оята аламыз ба?

**Балалар:** Жоқ, жоқ, керек емес. Қыста аюлар ұйықтайды, оларды мазалауға болмайды.

(«Аю» ойыны өткізіледі.)

**Музыка жетекшісі:** Көктем мезгілі келген кезде аю оянады. Ол өте аш, әлсіз болады. Оған базарлығымызды қалдырып кетейік. Біздің тосын сыйымызға қуансын.

(Балалар бал толы күбіні аюдың «апанында» қалдырып кетеді.)

-Балалар, Қыс ханшайымына әнімізді айтып берейік.

(Балалар түбірлерге отырып, «Қыс күні» әнін орындайды. Қыс ханшайымы, музыка жетекшісі мен балалар келесі «омбы» - қоянның үйшігіне жақындайды.)

-Орғыған қорқақ, көзі қыли,

Қыс пен жазда екі түрлі тон киеді.

Бұл не?

**Балалар:** Қоян!

**Қыс ханшайымы:** Ал қояндар қысқы ұйқыға батады ма? Неліктен олар жазда сұр, ал қыста ақ түсті болады?

**Балалар:** Жоқ, олар қыста ұйықтамайды. Ақ түс қардың арасында көзге түспейді, және де қоянға жыртқыш аңдар – қасқыр мен түлкіден жасырынуға көмектеседі.

**Қыс ханшайымы:** Балалар, қояндар қыста немен айналысады?

**Музыка жетекшісі:** Қояндар қыста немен айналысатынын біз қазір көрсетеміз.

(Балалар «Ақ қоян» әнін айтып, мазмұнына сәйкес іс-қимыл орындайды.)

-Қоян өзінің көжектерін ұйықтатып, азық іздеуге шығып кетіпті. Оған да базарлығымызды қалдырып кетейік. Көжектері оянған кезде, қоян оларды қоректендіреді.

(Балалар сәбіз толы себетті қоянның үйшігінің алдына қойып кетеді.)

**Музыка жетекшісі:** Балалар, қараңдаршы.

(Шыршада отырған тиінге балалардың назарларын аударады.)

-Бұтадан-бұтаға секірген,

Кішкентай ғана шапшаң аң.

**Балалар:** Тиін!

**Қыс ханшайымы:** Ал сендер тиіннің үйшігі қайда екенін білесіңдер ме?

**Балалар:** Ағаштың діңінде.

**Қыс ханшайымы:** Қысқа дайындалу үшін күзде олар немен айналысты?

**Музыка жетекшісі:** Қыс ханшайымы, Сіз сиқыршысыз ғой. Біздің балаларымызды уақытша тиінге айналдырыңызшы, барлығын өзіңіз көресіз.

(Қыс ханшайымы сиқырлы таяқшасымен сермеп, балаларды тиінге айналдырады. Құлақтары бар бас киімдерді балаларға кигізеді. Балалар «Ақ тиін» әнін орындайды.)

-Ал енді тиінге базарлығымызды берейік. Біз оған не алып келдік?

**Балалар:** Жаңғақтар.

(Балалар жаңғақтар толы себетті шыршаның түбіне қойып кетеді.)

**Музыка жетекшісі:** Күн суыта бастады, аяз күшейіп жатыр.

**Қыс ханшайымы:** Мен сендерді әбден тоңдырып тастадым ба?

**Музыка жетекшісі:** Біз суықтан қорықпаймыз. Біраз жылынып, «Қар атысу» ойынын ойнайық. Келіңдер, бір-бірімізді қармен атқылайық.

(«Қар атысу» ойыны ойнатылады.)

-Балалар, қараңғы түсіп, боран соғып жолдарды жауып тастағанша балабақшамызға оралайық.

**Қыс ханшайымы:** Рақмет сендерге, балалар. Менімен бірге орманда болып, барлық аңдарды азықтандырдыңдар. Сендер мұз кәмпит ұнатасыңдар ма?

**Балалар:** Иә!

**Қыс ханшайымы:** Мынау менің сендерге деген тәтті сыйым.

**Музыка жетекшісі:** Балалар, Қыс ханшайымына рақмет айтып, қоштасып жолға аттанайық.

(Балалар Қыс ханшайымымен қоштасып, «шаңғы теуіп» балабақшаға оралады.)

**Қорытынды:**

**Музыка жетекшісі:** Міне, балалар, балабақшамызға да келіп қалдық. Бүгінгі қысқы орманға серуеніміз сендерге ұнады ма? Орманда бізді кім қарсы алды? Онда қандай аңдарды кездестірдік? Қыс мезгілі сендерге ұнайды ма?

(Балалар қойылған сұрақтарға жауап беріп, серуеннен алған әсерлерімен ой бөліседі.)

-Серуен маған да ұнады. Келесі кездескенше сау болыңыздар, балалар!

(Балалар көңілді музыка әуенімен топтарына оралады.)

№15 «Әсел» балабақшасы

МКҚК

«Қысқы орманға серуен»

(Ересектер тобына арналған ойын-сауық)

Өткізген: М.Б. Бажикенова

Көкшетау – 2017 ж.